Document ID: /roh_data/filtered/fineweb-2-filterrobots_roh.jsonl.gz/33151

07/2014
Andri Peer
es naschü als 19 december 1921 Sent. Sia giuventüna passainta el a Lavin, Zernez e Carolina, ingio cha seis bap lavura pro la viafier. Seminar da magisters a Cuoira e magister primar a Lon (Schons). Stüdis da romanistica a Turich e Paris. Dal 1951 fin dal 1983 magister da frances al gimnasi da Winterthur. Incumbensà sco docent da lingua e cultura rumantscha a l’Università da Turich. Collavuraziun al radio e televisiun. El es mort als 2 gün 1985 a Winterthur.
CUMGIÀ
lls ultims razs alguan sül lai,
e tia fatscha am surria.
Da tour cumgià ais ouramai
e d'ir minchün si'aigna via.
Fingià at tschüffa l'ester vent,
ta barcha mütscha, leid'e blonda.
Nu saintast quant ch'eu t'ha gugent?
Schi taidla l'uonda chi scuffuonda.
GIAVÜSCH
Tira quaists vers in üna curaja
e metta'ls intuorn teis bel culöz
per invisibel nöbel clinöz
schi m'ais quai ruver ed urbaja
A tai d‘uondrar tuot mi'arsaja
zop eu in quists ümels pleds
id ais üsanza da poets
d’ir plünavant nun am parguaja.